باسكال

بليز پاسكال Blaise Pascal (اتولد فى 19 يونيه 1623 - مات فى 19 اغسطس 1662) هو عالم فيزيا و رياضة وفيلسوف فرنساوى مشهور جدا اشتهر بتجاربه اللى عملها على السوايل فى مجال الفيزيا وعمل الكتير على نظرية الاحتمالات فى علم الرياضيات. واخترع باسكال الالة الحاسبة. واعماله فى ضغط السوايل ادت الى اختراعه لمبدأ اسمه قانون باسكال اللى ظهر فى الخمسنيات من القرن السبعتاشر, وينص المبدأ على ان السوايل الموجودة فى الاوعية (الجرادل) تنقل ضغوط متساوية فى كل الإتجاهات. ساعدت تجارب باسكال على إثبات أن الهوا له وزن و أن ضغط الهوا ممكن ينتج فراغ.

وقدّم باسكال هو وعالم الرياضيات الفرنساوى بيير دى فيرما نظرية الاحتمالات وصمم باسكال سنة 1654 تنظيم ثلاثى من الأرقام يكون فيه كل رقمى مساوى لمجموع الرقمين اللى جنبه من ناحية اليمين ومن الشمال فى الصف اللى فوقه مباشرةً والنظام ده اللى اسمه مثلث باسكال يستخدم فى حساب الاحتمالات.

 حياته 
اتولد باسكال فى مدينة كليرمون - فيراند بفرنسا وضح نبوغه فى الرياضيات من صغره. انضم باسكال للحركة الدينية اللى تسمى بالجانسينية و فى اواخر سنة 1654 دخل دير من اديرة الجماعة فى مدينة بورت - رويال واتهمت المنظمة اليسوعية الجانسينيين دول بالبدعة. وادانت المنظمة قائد الحركة انطونى ارنولد ورد باسكال على الاتهام ده بنشر 18 كتاب صغير ساخر وسماه الرسايل الريفية و كان للكتب ده شعبية كبيرة فى سنة 1656 و 1657.

دافع باسكال عن عقيدته لغاية ما مات واتوجدت حبة من الاعمال اللى مكملهاش بعد ما مات ويعبر الشغل ده عن ايمان باسكال بان هناك حدود للحقايق اللى من الممكن للعقل ادراكها. وان الايمان بالرسالة المسيحية من القلب هو المرشد الحقيقى للحقايق.

 انجازاته 
باسكال له انجازات كتيرة جدا فى علوم كتيرة زى الفيزيا والرياضة ويعتبر باسكال ابو حساب الاحتمالات كما ان عنده اعمال كتيرة فى التحليل المتناهى الصغر والهندسة الاسقاطية وعلم الحساب زى الاعداد الطبيعية والاعداد المثلثية وتطبيقات مثلث باسكال الكتيرة.

 الالة الحاسبة 
يعتبر اختراع باسكال للالة الحاسبة اللى تعمل العمليات الحسابية الاساسية الاربعة من اعظم الاختراعات لان الاختراع ده هو اللى اوصل الانسانية لاختراع الكومبيوتر واخترعها باسكال علشان تعمل حسابات أبوه بسرعة وبدون جهد فى التفكير.

 مصادر 

تصنيف:فلاسفه فرنساويين
تصنيف:علما فرنساويين
تصنيف:فرنساويين
تصنيف:روم كاتوليك
تصنيف:مسيحيين